பாகிஸ்தான் அரசின் இந்த நடவடிக்கை அமெரிக்காவை ஆத்திரம் கொள்ள வைத்தது. மேலும், பல நாடுகள் கண்டனம் தெரிவித்தன. இந்தியாவும் தனது அதிருப்தியை வெளிப்படுத்தியது. உடனே, ஹபீஸ் சயீத் கைதுசெய்யப்படவில்லை என்றால் இரு நாடுகளுக்கு இடையிலான உறவில் கடும் பாதிப்புகளை உருவாக்கும் என்று அமெரிக்கா எச்சரித்தது. ஆனால், பாகிஸ்தான் தனது தரப்பு நியாயத்தை சொன்னது. அதை அமெரிக்கா ஏற்றுக்கொள்ளவில்லை. மேலும், 'தான் பயங்கரவாதி இல்லை. கறுப்புப் பட்டியலில் இருந்து தனது பெயரை நீக்க வேண்டும்' என்று திடீரென்று ஹபீஸ் சயீத் சார்பில் மனு ஒன்று தாக்கல் செய்யப்பட்டது. இதுவும் அமெரிக்காவை எரிச்சலடைய வைத்தது. இந்நிலையில், அமெரிக்கா கொடுத்த நேரடி அழுத்தத்தால் ஹபீஸ் சயீத் மீண்டும் கைதுசெய்யப்பட்டுள்ளதாக பாகிஸ்தான் ஊடகங்களில் செய்தி வெளியாகி உள்ளது.